Πόπη Μαλλιωτάκη

Βιογραφία

Γεννήθηκε στις 16 Οκτωβρίου του 1971 στην Κρήτη. Έχει σπουδάσει Νοσηλευτική στο Ηράκλειο Κρήτης και εργάζονταν ως νοσηλεύτρια ενώ παράλληλα τραγουδούσε σε νυχτερινά κέντρα. Έπειτα από 8 μήνες αποφάσισε να εγκαταλείψει οριστικά την νοσηλευτική και να ασχοληθεί αποκλειστικά με την μουσική. Έχει συνεργαστεί με πολλούς καλλιτέχνες, όπως: Πασχάλης Τερζής, Κατερίνα Στανίση, Αντύπας, Βασίλης Καρράς, Κώστας Μπίγαλης, Βασίλης Τερλέγκας, Σοφία Βόσσου, Δημήτρης Κοντολάζος, Μανώλης Αγγελόπουλος, Μαίρη Λίντα, Στάθης Αγγελόπουλος, Γιάννης Βογιατζής, Σπύρος Ζαγοραίος, Γιώργος Μαζωνάκης, Τζένη Βάνου, Δάκης, Ρίτα Σακελλαρίου, Νίκος Κουρκούλης, Ζαφείρης Μελάς, Βασίλης Παϊτέρης και Λευτέρη Πανταζή. Έχει κυκλοφορήσει τρία albums και αρκετά singles. Μετράει πάνω από 20 χρόνια στον χώρο του τραγουδιού.

2005: Απαραίτητη αγάπη μου

Το 2005 η Πόπη Μαλλιωτάκη υπογράφει συμβόλαιο με την Alpha Records και κυκλοφορεί η πρώτη της δισκογραφική δουλειά με τίτλο Απαραίτητη αγάπη μου. Την μουσική υπογράφει ο Ηλίας Τρυφωνίδης και τον στίχο η Ράνια Τίκου. Η Μαλλιωτάκη και ο Χάρης Ακριτίδης, συνεργάστηκαν για το τραγούδι «Απαραίτητη αγάπη μου». Το τραγούδι «Με ράγισες» οπτικοποιήθηκε από τον σκηνοθέτη Γιώργο Γκάβαλο. Η Μαλλιωτάκη κατέκτησε την 13η θέση για μία εβδομάδα την περίοδο 13/6 έως 19/6/05 στον επίσημο δείκτη της ελληνικής μουσικής αγοράς της IFPI των Top 50 τραγουδιών στο ελληνικό ρεπερτόριο.

2006: Άλλη μια φορά

Στις αρχές του 2006 κυκλοφορεί η δεύτερη δισκογραφική της δουλειά με τίτλο Άλλη μια φορά. Μεταξύ άλλων περιέχει τα «Άλλη μια φορά», «Έρωτας ήσουνα», «Αμαρτήματα» και «Γυναίκα μοναδική». Έκανε ντουέτο με την παρουσιάστρια Μαρία Μπεκατώρου στο τραγούδι «Έτσι νομίζεις», σε μουσική του Ηλία Αγγελή και στίχο του Χάρη. Το καλοκαίρι του 2007 ο δίσκος της γίνεται χρυσός από την Yiasoo.com.

2007-2008: Ποπάρα

Στα τέλη του 2007 η Μαλλιωτάκη ολοκληρώνει και κυκλοφορεί τον τρίτο κατά σειρά δίσκο της με τίτλο Ποπάρα. Το σατιρικό τραγούδι Ποπάρα το ερμήνευσε σε 6 διαφορετικές γλώσσες και 3 version για να απαντήσει με αυτό τον τρόπο, στην σάτιρα που της είχε ασκήσει ο Λάκης Λαζόπουλος μέσω της εκπομπής του Αλ Τσαντίρι Νιουζ. Το τραγούδι σημειώνει επιτυχία  και η Μαλλιωτάκη αποκτά μεγαλύτερη αναγνωρισιμότητα.
Το 2008 η Πόπη Μαλλιωτάκη συνεργάζεται με την εταιρεία Helen Q Card και κυκλοφορεί χρονοκάρτα με την επωνυμία «Ποπάρα» που είναι ο τίτλος της τελευταίας της δισκογραφικής δουλειάς.

2013-2014: Τα ξαναλέμε - Τα θέλω μου

Η Μαλλιωτάκη επιστρέφει με ένα cd single με τίτλο Τα ξαναλέμε που κυκλοφορεί από την Lobby Music. Το cd single περιέχει τα τραγούδια «Τα ξαναλέμε», «Θα σε τιμωρήσω» και «Υπάρχει Θεός», σε στίχους του Νεκτάριου Μπήτρου, Ζωής Γρυπάρη και μουσική Πέτρου Δραγούμη, Νίκου Γεωργόπουλου. Στο τραγούδι «Τα ξαναλέμε», που είναι και ο τίτλος του cd single, συμμετέχει και ο ράπερ Μέντορας.
Το 2014 η Μαλλιωτάκη κυκλοφορεί το single με τίτλο «Τα θέλω μου» σε μουσική του Πάνου Ρουμελιώτη και στίχους της Μαρίας Αντωνάκη.

2015-2016: Η επιτυχία - Έκανες τη διαφορά - Αν μ' αγαπάς

Το 2015 κυκλοφόρησε το single «Η επιτυχία» σε στίχους της ίδιας της Μαλλιωτάκη και μουσική του Πάνου Ρουμελιώτη, ενώ ακολούθησε και το single «Έκανες τη διάφορα» σε στίχους Δημήτρη Δημητρά και μουσική Πάνου Ρουμελιώτη από την Music Liberty. Το 2016 κυκλοφορεί το νέο της single με τίτλο «Αν μ' αγαπάς» σε στίχους της Έλενας Μανιάτη και μουσική του Βαγγέλη Πανάτου από την E&E Music Production. Το τραγούδι «Αν μ' αγαπάς» συμπεριέλαβε τον γιο της Βασίλη στο video clip της.

2018 - 2019: Δε χωρίζουν οι καρδιές μας - Θέμα επαφής

Το 2018, εντάχθηκε στην Heaven Music και κυκλοφόρησε το single «Δε χωρίζουν οι καρδιές μας» σε στίχους του Πάνου Φαλάρα και μουσική του Άκη Δείξιμου. Το τραγούδι οπτικοποιήθηκε σε σκηνοθεσία του Δημήτρη Καμπά. Toν Μάιο του 2019, κυκλοφόρησε το τραγούδι «Θέμα επαφής» το οποίο παραπέμπει σε λάτιν ρυθμούς, από την Heaven Music. Οι στίχοι είναι του Πάνου Φαλάρα, ενώ η μουσική του Άκη Δείξιμου.

Προσωπική ζωή

Είχε παντρευτεί τον τραγουδιστή Σάκη Γαλάνη, απέκτησα μια κόρη, τη Ράνια, αλλά χώρισαν. Το 1992 γνώρισε στην Γερμανία τον ιδιοκτήτη νυχτερινών κέντρων Μπάμπη Λαζαρίδη και παντρεύτηκαν στην Αθήνα το 1999, ενώ στις 1 Ιανουαρίου του 2000 απέκτησαν έναν γιο, τον Βασίλη. Στις 13 Δεκεμβρίου 2008 ο Λαζαρίδης δολοφονήθηκε από τα πυρά αγνώστων στην περιοχή της Βούλας.